Meta l-Kamra tad-Deputati kompliet tiddiskuti fit-tieni qari l-abbozz ta’ liġi li jemenda l-Att dwar iċ-Ċittadinanza, kien hemm żewġ talbiet għall-kworum. Ftit wara li beda jitkellem id-deputat Nazzjonalista Frederick Azzopardi, il-Whip tal-Oppożizzjoni David Agius qal li din kienet liġi important u “hija tal-mistħija li fuq il-bankijiet tal-Gvern ma hemm ħadd ħlief il-Ministru (Emanuel) Mallia”. Il-Kamra ġiet sospiża. Wara ftit tal-ħin li kompla jitkellem is-Sur Azzopardi, is-Sur Agius reġa’ ġibed l-attezjoni tal-Ispeaker li “għax ma hawnx cameras tat-TV, id-deputati tal-Gvern daħlu u issa reġgħu ħarġu”. Huwa reġa’ għamel sejħa għall-kworum. Il-Ministru Mallia qal li dak il-ħin kienet għaddejja laqgħa tal-Kabinett. Huwa qal “għax ma hawnx cameras tat-TV, tajjeb li dawk li qed jsimgħu d-dibattitu minn fuq ir-radju jkunu jafu li bħalissa, min-naħa tal-Oppożizzjoni, hawn hemm biss erba’ membri. Ftit qabel dawn kienu tnejn biss għax min tkellem telaq ’l barra.” Il-Kamra reġgħet ġiet sospiża. Meta reġgħet iltaqgħet u s-Sur Azzopardi qal li ħa jkompli “wara li waqqaftuni”, il-membri tal-Gvern qalulu li kienu sħabu stess li waqqfuh. Id-dibattitu jkompli l-lejla.